ΓΡΑΠΤΗ ΕΡΩΤΗΣΗ E-1336/96 υποβολή: Nel van Dijk (V) προς την Επιτροπή (3 Iουνίου 1996)

Θέμα: Ταμείο Προώθησης Καλλιεργειών και για τα οικολογικά άνθη

Προτίθεται η Επιτροπή να δημιουργήσει ταμείο προώθησης της καλλιέργειας κηπευτικών, σύμφωνα με την απαίτηση που προέβαλε η Ολλανδική Κυβέρνηση κατά τις συνομιλίες για τη Συμφωνία Σύνδεσης με το Μαρόκο το 1995;

Εάν ναι, θα λάβει η Επιτροπή υπόψη της την ανάγκη συνοχής ανάμεσα στην γεωργική και την περιβαλλοντική πολιτική;

Γνωρίζει η Επιτροπή ότι στην Ολλανδία, που είναι το κράτος μέλος με το μεγαλύτερο ενδιαφέρον για αυτό το ταμείο προώθησης, η σημερινή ανθοκαλλιέργεια επιβαρύνει σημαντικά το περιβάλλον με την κατανάλωση ενέργειας και λιπασμάτων και με την παραγωγή αποβλήτων και, κυρίως, με την άμετρη χρήση ζιζανιοκτόνων ((Χρησιμοποιούνται κατά μέσον όρο 50 κιλά ζιζανιοκτόνων ανά εκτάριο, δηλ. τέσσερις φορές περισσότερα απ' ό,τι για τις αλήστου μνήμης δηλητηριασμένες πατάτες ));

Συμμερίζεταιη Επιτροπή την άποψή μου ότι μια κοινοτική εκστρατεία προώθησης των πωλήσεων ευρωπαϊκών ανθέων δεν πρέπει να οδηγήσει σε αύξηση των κινδύνων για το περιβάλλον και για τη δημόσια υγεία;

Γνωρίζει η Επιτροπή την ύπαρξη, στην Ολλανδία και σε άλλα κράτη μέλη, βιολογικών ανθοκαλλιεργειών οι οποίες επιβαρύνουν πολύ λιγότερο το περιβάλλον;

Είναι διατεθειμένη η Επιτροπή να χρησιμοποιήσει ένα μέρος των κονδυλίων του ταμείου προώθησης κηπευτικών για την υποστήριξη της διαφήμισης και των πωλήσεων των βιολογικώς καλλιεργουμένων ανθέων;

Είναι διατεθειμένη η Επιτροπή να επανεξετάσει την αύξηση των επιδοτήσεων για μεταπήδηση στη βιολογική ανθοκαλλιέργεια, δεδομένου ότι ο σημερινός κανονισμός επιδοτήσεων που βασίζεται στον αριθμό των καλλιεργούμενων εκταρίων αποβαίνει σε βάρος του τομέα των κηπευτικών;

Ποια άλλα μέτρα εξετάζει η Επιτροπή για την προαγωγή της βιολογικής ανθοκαλλιέργειας;

Απάντηση του κ. Fischler εξ ονόματος της Επιτροπής (1η Ιουλίου 1996)

Σύμφωνα με την ανάληψη υποχρεώσεως εκ μέρους του Συμβουλίου στις 10 Νοεμβρίου 1995, η Επιτροπή θα προτείνει ένα κεφάλαιο προώθησης όσον αφορά την διακοσμητική ανθοκομία.

Η εκστρατεία προώθησης που αναφέρεται ανωτέρω έχει ως σκοπό να ενισχύσει την κατανάλωση των κοινοτικών ανθέων και φυτών μέσα στην Κοινότητα και στις τρίτες χώρες. Οι λεπτομέρειες εφαρμογής του κεφαλαίου προώθησης δύνανται να καθορισθούν από την Επιτροπή μόνο κατόπιν έγκρισης του γενικού πλαισίου από το Συμβούλιο.

Η παραγωγή, στις Κάτω Χώρες, βολβών και ανθέων είναι πολύ σημαντική και συμβαδίζει με μεγάλη κατανάλωση ενέργειας των χημικών προϊόντων. Οι ολλανδικές αρχές έχουν συνείδηση του προβλήματος αυτού και παροτρύνουν τους παραγωγούς, εδώ και αρκετά χρόνια, να υιοθετήσουν μεθόδους παραγωγής που σέβονται περισσότερο το περιβάλλον (πολυετής συμφωνία που συνήφθη μεταξύ της κυβέρνησης και του επαγγελματικού τομέα). Επίσης όσον αφορά τα σημεία πώλησης σε πλειστηριασμό, ιδίως όσον αφορά το Bloemen Veiling Holland, ετέθη σε εφαρμογή σύστημα για την κατανομή των επιχειρήσεων σε οικολογικές κατηγορίες σε συνάρτηση με την χρήση τεσσάρων παραμέτρων (λίπασμα και ύδωρ, φυτοφαρμακευτικά προϊόντα, ενέργεια, άλλες πρώτες ύλες και πρόσθετα). Οι κατατάξεις αυτές αναφέρονται κατά την πώληση σε πλειστηριασμό και επιτρέπουν να ληφθεί, μεταξύ άλλων, μία μείωση της προμήθειας που κρατείται από την αγορά ανθοκομίας. Βελτιώνοντας την κατάσταση τους στον τομέα του περιβάλλοντος, οι επιχειρήσεις δύνανται να περάσουν σε μία ανώτερη οικολογική κατηγορία και να ενισχύσουν έτσι την θέση τους.

Η αναγκαιότητα συνοχής μεταξύ της γεωργικής πολιτικής και της περιβαλλοντικής πολιτικής αποτελεί μία βάση για όλες τις ενέργειες που διενεργούνται σε κοινοτικό επίπεδο.

Οι πτυχές παραγωγής και προστασίας του περιβάλλοντος αποτελούν αναπόσπαστο μέρος της κοινής αγροτικής πολιτικής και συνοδεύονται από κατάλληλη νομοθεσία, ιδίως όσον αφορά την χρήση των χημικών προϊόντων και τους τρόπους βιολογικής παραγωγής, εφόσον οι αποσκοπούμενοι στόχοι είναι η μείωση των κινδύνων για το περιβάλλον και για την δημόσια υγεία.

Η Επιτροπή γνωρίζει πράγματι την ύπαρξη στις Κάτω Χώρες και στα άλλα κράτη μέλη, μεθόδων βιολογικής παραγωγής ανθέων που είναι λιγότερο βλαβερές για το περιβάλλον.

Πρέπει να διευκρινισθεί ότι τα άνθη που τίθενται σε εμπορία με αναφορά σε μεθόδους βιολογικής παραγωγής εμπίπτουν στο πλαίσιο εφαρμογής του κανονισμού (ΕΟΚ) αριθ. 2092/91 ((ΕΕ αριθ. L 198 της 22.7.1991. )) δεδομένου ότι πρέπει να θεωρούνται ως μη μεταποιημένα γεωργικά φυτικά προϊόντα, δηλ. ως προϊόντα που έχουν υποστεί αποκλειστικά χειρισμούς που πραγματοποιούνται κανονικά σε μία γεωργική επιχείρηση. Κατά συνέπεια, επιτρέπεται μόνο στους παραγωγούς που παράγουν άνθη τηρώντας τους κανόνες παραγωγής και τους κανόνες ελέγχου του κανονισμού (ΕΟΚ) αριθ. 2092/91, να θέσουν σε εμπορία τα άνθη τους με αναφορά στις μεθόδους βιολογικής παραγωγής.

Η Επιτροπή λαμβάνει -στο πλαίσιο των αρμοδιοτήτων της- όλα τα αναγκαία μέτρα για την βέλτιστη εκτέλεση του κανονισμού (ΕΟΚ) αριθ. 2092/91. Ένα από τα μέτρα αυτά συνίσταται στην ανάπτυξη (στο εγγύς μέλλον) ενός κοινοτικού σήματος όσον αφορά τα βιολογικά προϊόντα.

Ο κανονισμός (ΕΟΚ) αριθ. 2078/92 ((ΕΕ αριθ. L 215 της 30.7.1992. )) προβλέπει την χορήγηση ενίσχυσης όσον αφορά μεθόδους παραγωγής που σέβονται το περιβάλλον, γεγονός που συνεπάγεται, σε ορισμένες περιπτώσεις την χορήγηση ενίσχυσης για την βιολογική γεωργία. Δεν προβλέπεται, στο στάδιο αυτό, να τροποποιηθεί το όριο των ενισχύσεων.